SKEJBY: På det nye supersygehus i Skejby er sommeren en ekstra varm fornøjelse. Patienterne lider i sommervarmen, fordi flere af de nybyggede afdelinger med sengeafsnit ikke har aircondition.

Det er et bevidst valg fra sygehusledelsen, som rammer patienter og ansatte, skriver DR P4 Østjylland. Aircondition er droppet for blandt andet at leve op til 2020-byggekrav og dermed spare på udgifterne - og miljøet.

Et ventilationsanlæg, som kun kan suge luft ind, og som har samme temperatur som luften udenfor, er i stedet installeret. Resultatet er, at mange patienter har ligget på sengeafsnittene i op til 30 graders varme i den seneste uge.

- Jeg er ved at gå ud af mit gode skind. Det er ikke sjovt. Det er så modbydeligt, at man flere gange om dagen skal have nyt lagen på, siger 68-årige Ole Jakobsen til P4 Østjylland.

Han ligger på ortopædkirurgisk sengeafsnit, hvor han behandles efter et kompliceret benbrud.

DR Østjylland beretter, at termometret nåede 28,4 grader, da DR Østjyllands reporter var på besøg. På personalestuen blev der tirsdag eftermiddag målt 30,8 grader.

På de nye sygehuse, der opføres i Aalborg og Herning, er der planlagt aircondition til de sengeliggende. Projektdirektør for byggeriet af Det Ny Universitetshospital i Skejby Carsten Kronborg regner med, at årets sommer er en undtagelse med den ekstreme varme.

- Jeg tror, denne sommer er ekstrem. Det kan man også læse sig til. Det er ekstremt, at det har været så lang en periode med så varmt vejr, siger han til P4 Østjylland.

Han siger til P4 Østjylland, at aircondition er fravalgt for i stedet at bruge et bæredygtigt og energibesparende ventilationsanlæg, der tager tid at køre ordentligt ind.